# *Համայնքի ղեկավարի ողջույնի խոսք*

*ՀՀ Գեղարքունիքի մարզի Վարդենիս համայնքի 2022-2026թթ հնգամյա զարգացման ծրագիրը (ՀԶՀԾ) կազմվել է հիմք ընդունելով <<Տեղական ինքնակառավարման մասին>> ՀՀ օրենքով սահմանված՝ տեղական ինքնակառավարման մարմինների (ՏԻՄ) իրավասությունները ու լիազորությունները նրանց գործունեության բնագացառներում (ոլորտներում), ՀԶՀԾ-ի մշակման մեթոդաբանական առանձնահատկությունները և հիմքերը:*

*Ներկայացվող ՀԶՀԾ-ն առաջիկա հինգ տարիների համար հանդիսանալու է Վարդենիս համայնքի զարգացման հիմնական փաստաթղթերից մեկը: Այն մշակվել է մասնակցային եղանակով՝ հաշվի առնելով համայնքի շահարգգիռ բոլոր կողմերի առաջարկությունները:*

*Հարցումների միջոցով վեր են հանվել համայնքի բնակիչներին հուզող խնդիրները, դրանք գնահատվել են համայնքային ժողովի ժամանակ համայնքային ակտիվ խմբի կողմից և դասակարգվել ըստ առաջնահերթության: Վեր հանված հիմնախնդիրների հիման վրա մշակվել է Վարդենիս համայնքի 2022-2026թթ ՀԶՀԾ-ն: Այն ներկայացնում է համայնքի սոցիալ-տնտեսական իրավիճակի համալիր վերլուծության և առկա հիմնախնդիրների բացահայտման, ֆինանսական և տնտեսական ռեսուրսների գնահատման արդյունքում նպատակային զարգացման տեսանկյունից ձեռնարկվելիք քայլերի ամբողջություն, որը նախատեսում է ռազմավարական քաղաքականությամբ համայնքի խնդիրների արդյունավետ լուծում և նպատակային բյուջետավորման գործընթացի իրկանացում: ՀԶՀԾ-ն ներառում է նաև Վարդենիս համայնքի ղեկավարի և ավագանու անդամների նախընտրական ծրագրերի բաղադրիչները:*

*Վարդենիս համայնքի ներդաշնակ և համաչափ զարգացման, Վարդենիսի բնակիչների բարեկեցության ապահովման համար առաջիկա հինգ տարիներին ընդունված ծրագիրը հանդիսանում է համայնքի ամենօրյա փաստաթուղթը:*

*ՀԶՀԾ-ում ներկայացվում է համանքի սոցիալ-տնտեսական ընդհանուր և ոլորտային փաստացի իրավիճակի և համայնքի կողմից մատուցվող ծառայությունների բնութագրումը և վերլուծությունը: Բաժնում ներառվել է նաև համայնքի ՈՒԹՀՎ վերլուծությունը՝ հիմնվելով համայնքի իրավիճակի վերլուծության և գնահատման արդյունքների վրա և ձևակերպելով համայնքի ուժեղ և թույլ կողմերը, զարգացման ներքին ու արտաքին հիմնական հնարավորությունները, համայնքին սպառնացող հիմնական վտանգները, սահմանվում են համայնքի երկարաժամկետ տեսլականը, թե ինչպիսին ենք ցանկանում տեսնել մեր համայնքը ապագայում, ռազմավարությունը և սույն ՀԶՀԾ-ի հիմնական նպատակները, ներկայացվում են պետության և միջազգային դոնոր կազմակերպությունների հետ համայնքում գալիք հինգ տարիների ընթացքում նախատեսվող (շարունակվող) համագործակցության ուղղությունները, ներկայացվում է համայնքի ֆինանսական վիճակի վերլուծությունը, գնահատումը և կանխատեսումը՝ ըստ համայնքի բյուջեի եկամտային ուղղությունների (սեփական եկամուտներ, պաշտոնական տրանսֆերտներ, փոխառու միջոցներ)՝ դիտարկելով նախորդ երկու և գաիք 5 տարիների եկամտային ցուցաիշները:*

*Զարգացման ծրագրերը գնահատվել են ըստ սահմանված չափորոշիչների և սահմանվել են առաջնահերթություններ: Ամփոփ ձևով ներկայացվել են առաջնահերթ այն ծրագրերը, որոնք մոտավոր հաշվարկներով ակնկալվում է, որ հնարավոր կլինի իրականացնել կանխատեսվող ֆինանսական միջոցներով: Գալիք հինգ տարիների ընթացքում իրականացման ենթակա ծրագրեը ձևակերպվել են օգտագործելով ծրագրերի կազմման օրինակելի ձև, ինչպես նաև ներկայացնելով ծրագրերի ֆինանսավորման աղբյուրները (համայնքի բյուջե, ՀՀ պետական բյուջե, դոնոր կազմակերպություններ և այլ) և դրանց մոտավոր արժեքներն ըստ գալիք հինգ տարիներ:*

*Այս փաստաթուղթն է լինելու հիմքը առաջիկա բազմաթիվ նախաձեռնությունների, կոնկրետ իրագործելի ծրագրերի տարեկան համայնքային ծրագրերի իրագործման համար, նաև դառնալու համայնքային ներկա իշխանության աշխատանքի արդյունքների գնահատման օրինակելի չափման միավորը:*

# *Համայնքի իրավիճակի նկարագրություն*

## *Համայնքի ընդհանուր նկարագրություն*

*Վարդենիս խոշորացված համայնքը գտնվում է ՀՀ Գեղարքունիքի մարզում, Սևանա լճի հարավ-արևելյան կողմում: Ծովի մակերևույթից միջին բարձրությունը կազմում է 2006-2008մ, կլիման խիստ է, ձմռան տևողությունը գրեթէ 6 ամիս, հունվարի միջին ջերմաստիճանը -8oC, տարեկան տեղումների քանակը կազմում է 400-500մմ:*

*Վարդենիսը Հայաստան աշխարհի հնագույն բնակավայրերից է: Այն գտնվել է Մեծ Հայքի Սյունիք նահանգի Սոթք գավառի կազմում: Համայնքի նախկին անվանումներն են եղել Վասակաշենը, Ոսկեշենը, իսկ 1969 թվականից անվանվել է Վարդենիս:*

*Համայնքի ինչպես քաղաքային, այնպես էլ գյուղական բնակավայրերը հարուստ են պատմամշակութային հուշահամալիրներով և հուշարձաններով, ինչպիսիք են օրինակ Մաքենյաց վանքը, Սոքի Բազիլիկ եկեղեցին, Այրքի, Կարճաղբյուրի մատուռները, դամբարանադաշտերը, Կիկլոպյան ամրոցները, խաչքարերը, Վարդենիս Սբ. Աստվածածին եկեղեցին և այլ կոթողներ:*

*Տարածաշրջանը առանձնակի հետաքրքրություն է ներայացնում նաև Սևանա լճով, անապակ աղբյուրներով, ալպյան մարգագետիններով ու բազմաթիվ բնական հուշարձաններով:*

*Վարդենիս համայնքը 2021թվականի համայնքների խոշորացման երկրորդ փուլում խոշորացվեց՝ իր կազմում ունենալով 1 քաղաքային` Վարդենիս և 34 գյուղական՝ բնակավայրեր: Վարդենիս համայնքի կենտրոն Վարդենիս քաղաքը ՀՀ մայրաքաղաք Երևանից գտնվում է 170կմ, իսկ մարզկենտրոն Գավառից 75կմ հեռավորության վրա: Վերին Շորժա, Ներքին Շորժա, Նորաբակ, Կութ, Ազատ և Սոթք գյուղերը հանդիսանում են սահմանամերձ համայնքներ: Համայնքի Վարդենիս, Ակունք, Դարանակ, Լուսակունք, Խաչաղբյուր, Ծովակ, Կարճաղբյուր, Մեծ Մասրիկ, Նորակերտ, Շատվան, Վանևան, Տորֆավան, Փամբակ և Փոքր Մասրիկ բնակավայրերը բարձր լեռնային են:*

*Համայնքի վարչական տարածքը կամում է 111.658 հա:*

## *Համայնքի սոցիալ տնտեսական իրավիճակը*

*Վարդենիս համայնքի տարեկան բյուջեն կազմում է 1.665.793.200 (մեկ միլիարդ վեց հարյուր վաթսունհինգ միլիոն յոթ հարյուր իննսուներեք հազար երկու հարյուր) ՀՀ դրամ, որից համայնքի սեփական եկամուտների բաժինը կազմում է 29.6%:*

*Վարդենիս համայնքում արդյունաբերության հիմնական ճյուղերն են կաթնամթերքի արտադրությունը և վերամշակումը, հացաբուլկեղենի արտադրությունը, թանկարժեք մետաղների արդյունահանումը (Սոթքի ոսկու հանքավայր), ավազի արդյունահանումը (Ծովակի ավազի հանքավայր):*

*Վարդենիս համայնքում գործում են 4 բանկեր, 4 ՈՒՎԿ-ներ, բջջային օպերատորների 3 գրասենյակներ, ապահովագրական ընկերություններ, մթերային, կենցաղային, էլեկտրատեխնիկայի, կահույքի, շինանյութի խանութներ, դեղատներ:*

*Վարդենիս խոշորացված համայնքում բնակչության հիմնական զբաղմունքը գյուղատնտեսությունն է: Մանսավորապես զարգացած է կարտոֆիլաբուծությունը, հացահատիկաին սերմերի մշակումը, կաղամբի մշակումը, խոշեր եղջերավոր անասնապահությունը, ոչխարաբուծությունը, մեղվաբուծությունը, տնտեսության մեջ որոշակի տեղ են գրավում նաև ջրմոցային տնտեսությունները:*

*Գյուղատնտեսական մթերքների հիմնական սպառման շուկան տեղում է:*

*Վարդենիս խոշորացված համայնքը հարուստ է պատմական և մշակութային վայրերով: Վարդենիս համայնքի հնագիտական և ճարտարապետական հուշարձաններից արժեքավոր են Կարճաղբյուրի, Այրքի կիկլոպյան ամրոցները, Ծովակի Սարդուր Բ-ի սեպագիր արձանագրությունը (մ.թ.ա. 8-րդ դ.), Մաքենյաց վանքը (9-10-րդ դդ.), Մ. Մասրիկի 881թվականի խաչքարը, Ազատի Սբ. Աստվածածին եկեղեցին (1221թ., վերակառուցվել է 1618-ին), Սոթքի Սբ. Աստվածածին եկեղեցին (17-րդ դ.) և այլ բազմաթիվ խաչքարեր, մատուռներ:*

*Վարդենիս քաղաքի Սբ. Աստվածածին եկեղեցին կառուցվել է 1902-1910թթ, ըստ երևույթին ավելի հնից գոյություն ունեցած եկեղեցու տեղում: Այն ունի խաչաձև հատակագիծ և սլացիկ գմբեթ, որի թմբուկի վրա կան երկարավուն լուսամուտներ: Շենքը կառուցված է գունագեղ և սրբատաշ բազալտով, ունի 3 կամարակապ դռներ: Բակում կան գերեզմաններ, գեղազարդ խաչքարեր, տապանաքարեր, որոնք ներկայացնում են 15-18-րդ դարերը: Այստեղ մինչև 19-րդ դարի վերջերը պահվում էին մի քանի ձեռագիր ու հին տպագիր գրքեր: Եկեղեցու բակում թաղված են ժամանակագիր Հովհաննես Ծարենցին (16-րդ դ.) և Սարգիս Վարդապետը:*

*Վարդենիս քաղաքում է գտնվում Սուրբ Վարդան կոչվող սրբատեղին, որը իր անվանումը ստացել է Սպարապետ Վարդան Մամիկոնյանի և նրա զորքի այդ տարածքում կանգ առնելու և ձմեռելու պատճառով: Ըստ պատմական ավանդազրույցների՝ Ավարայրի ճակատամարտից առաջ Վարդան Մաիկոնյանը իր զորքով անցել է Վարդենիսի տարածքով և ձմեռը անցկացրել է ներկայիս Սբ. Վարդանի տարածքում, քանի որ այն ունի քարայրներ, ընդարձակ հարթավայրեր, որտեղ հնարավոր է եղել վրաններ ամրացնել: Ավանդազրույցի համաձայն, երբ կանգ են առել այդ տարածքում, Սպարապետը թրով ուժեղ հարվածել է գետնին, որտեղից էլ սառնորակ և մաքուր ջուր է հորդել, ինչն էլ պատճառներից մեկն է եղել զորքի հենց այդ տարածքում ձմռանը կանգ առնելուն:*

*Տարածաշրջանի բնակիչների համար դարեր շարունակ սրբավայրը մեծ արժեք է ունեցել և սերնդեսերունդ փոխանցվել է դրա նշանակությունը: Տեղացիների հավատմամբ սրբավայրից բխող ջուրը բուժիչ նշանակություն ունի, ջրի ակունքներում աջող մեծ տերևներով թփերը ցավը բուժող հատկություննր ունեն, նրանք նշում են, որ բավական է այն կապել ցավացող հատվածին, ցավն անհետանում է:*

*Վարդենիս քաղաքը աշխարհին է տվել աշխարհահռչակ աստղագետ, աստղաֆիզկոս, տեսական աստղաֆիզիկայի հիմնադիրներից մեկին՝ Վիկտոր Համբարձումյանին: Վիկտոր Համբարձումյանի հայրական տունը գտնվում է Վարդենիս քաղաքում, որը ժամանակին գործել է որպես տուն-թանգարան, սակայն, ցավոք, այն ներկայում գտնվում է անբարեկարգ վիճակում: Վարդենիս քաղաքում նաև գործում է Վիկտոր Համբարձումյանի անունը կրող զբոսայգին: Այն Վարդենիսի կենտրոնական փողոցում է գտնվում, հարում է մշակույթի պալատի շենքին, վերանորոգվել է 2019 թվականին:*

*Վարդենիս խոշորացված համայնքում գործում են 34 հանրակրթական դպրոցներ, որոնցում սովորում են 3862 աշակերտներ։*

*Համայնքում նախադպրոցական ուսումնական կրթություն են մատուցում 10 մանկապարտեզներ, 12 դպրոցներում գործող նախակրթարաններ:*

*Վարդենիս քաղաքում գործում են առողջապահական հետևյալ հաստատությունները՝ Վարդենիսի քաղաքային հիվանդանոց, Վարդենիսի պոլիկլինկա, Վարդենիսի զինվորական հոսպիտալ։*

## *Համայնքում իրականացվող ծրագրերը*

*2․3․1 Վարդենիս համայնքում առաջիկա 5 տարիների ընթացքում նախատեսվում են հետևյալ ծրագրերը*

* *Պետական նպատակային սուբվենցիոն ծրագրեր*
* *Միջազգային և այլ դոնոր կազմակերպությունների հետ իրականացվող ծրագրեր*
* *Արտասահմանյան երկրների համայնքենրի հետ համագործակցության շրջանակներում իրականացվող ծրագրեր*
* *Տեղացի և արտասահմանյան բարերարների կողմից իրականացվող ծրագրեր*